b'\n_START_ARTICLE_\nJanez Tr\xc4\x8dek (novinar)\n_START_SECTION_\n\xc5\xbdivljenje in delo\n_START_PARAGRAPH_\nPo nedokon\xc4\x8dani gimnaziji je Tr\xc4\x8dek do odhoda v ZDA menjal nekaj zaposlitev. Leta 1912 je pri\xc5\xa1el v New York in se takoj zaposlil pri F. Sakserju, sprva kot ban\xc4\x8dni uradnik, nato v uredni\xc5\xa1tvu lista Glas naroda, ko je decembra 1916 Louis Adami\xc4\x8d Glas naroda zapustil, je Tr\xc4\x8dek postal glavni urednik in to ostal do smrti._NEWLINE_Tr\xc4\x8dek je v Ameriki kot urednik pisal stalne zabavne prispevke, ki so bili objavljeni pod psevdonimom Peter Zgaga, v katerih je neusmiljeno bi\xc4\x8dal napake in slabosti svojih rojakov. Bil je ve\xc4\x8d let tudi sodelavec in sourednik Slovensko-ameri\xc5\xa1kega koledarja. Mo\xc4\x8d in privla\xc4\x8dnost Tr\xc4\x8dkovega pisanja sta v humorju in satiri, v izra\xc5\xbeanju pa je bil ponekod jedek in dvoumen; v duhovitostih in domislicah je enakovreden tovrstnim ameri\xc5\xa1kim sodobnikom. Pisal je tudi humoristi\xc4\x8dno-satiri\xc4\x8dne pesmi, ki pa se ne morejo meriti z njegovo prozo.'